**Obecné zastupiteľstvo Obce Žehra**

na základe ustanovenia § 4 ods. 3 písm. g), ustanovenia § 6 a ustanovenia § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a ustanovenia § 39 ods. 6 zákona č. 223/2001 Z.z. o odpadoch v znení neskorších predpisov (ďalej len „**zákon o odpadoch**“)

vydáva pre územie obce Žehra toto

**Všeobecne záväzné nariadenie č. 1/2014**

**o nakladaní s komunálnym odpadom a drobným stavebným odpadom** **v obci Žehra**

PRVÁ ČASŤ

**Článok I**

**Úvodné ustanovenia**

1. Toto všeobecne záväzné nariadenia bližšie upravuje práva a povinnosti obce, fyzických a právnických osôb pri nakladaní s komunálnymi odpadmi, drobnými stavebnými odpadmi, vrátane biologicky rozložiteľných kuchynských a reštauračných odpadov od prevádzkovateľa kuchyne a elektroodpadov z domácností na území Obce Žehra (ďalej len „**obec**“).
2. Toto všeobecne záväzné nariadenie sa vydáva za účelom zavedenia vhodného systému zberu odpadov na území obce s cieľom:
3. zabezpečiť alebo umožniť zber a prepravu komunálnych odpadov vznikajúcich na území obce na účely ich zhodnotenia alebo zneškodnenia v súlade so zákonom o odpadoch, vrátane zabezpečenia zberných nádob a priestoru, kde môžu občania odovzdávať oddelené zložky komunálnych odpadov v rámci triedeného zberu komunálnych odpadov; a
4. zabezpečiť podľa potreby, najmenej 2x ročne zber a prepravu objemných odpadov na účely ich zhodnotenia alebo zneškodnenia, oddelene vytriedených odpadov z domácností s obsahom škodlivín a drobných stavebných odpadov.
5. Obec je oprávnená zabezpečiť, zber, prepravu, zhodnocovanie alebo zneškodňovanie komunálneho odpadu a drobného stavebného odpadu prostredníctvom tretej osoby, ktorá je oprávnená na výkon týchto činností podľa zákona o odpadoch, na základe uzavretých zmlúv. Vykonávať zber, prepravu, zhodnocovanie a zneškodňovanie komunálneho odpadu a drobného stavebného odpadu môže len osoba, ktorá má s obcou uzavretú zmluvu na vykonávanie týchto činností. Pre účely tohto všeobecne záväzného nariadenia sa pojmy, používané v tomto dokumente vymedzujú tak, ako sú uvedené v ustanovení § 2 ods. 1 až 34 zákona o odpadoch.

**Článok II**

**Program odpadového hospodárstva**

1. Obec vypracúva program odpadového hospodárstva v súlade s ustanovením § 6 zákona o odpadoch.
2. Pôvodca odpadu, ktorý je právnickou osobou alebo fyzickou osobou – podnikateľom a produkuje ročne viac ako 10 ton nebezpečných odpadov alebo 100 ton ostatných odpadov je povinný vypracovať vlastný program odpadového hospodárstva.
3. Obec/pôvodca odpadu podľa odseku 2 tohto článku predkladá svoj program odpadového hospodárstva príslušnému orgánu štátnej správy na schválenie a je povinný schválený program dodržiavať. Pred predložením programu na schválenie príslušnému orgánu štátnej správy je pôvodca odpadu podľa odseku 2 tohto článku povinný predložiť svoj program na vyjadrenie obci.
4. Obec je pri vypracovaní a aktualizovaní programu oprávnená bezplatne požadovať od každého, kto je držiteľom komunálneho odpadu alebo drobného stavebného odpadu alebo s nimi nakladá, informácie potrebné na zostavenie a aktualizáciu programu.
5. Ak sa v čase po schválení programu pôvodcu odpadu podľa odseku 2 tohto článku zásadným spôsobom zmenia skutočnosti, rozhodujúce pre obsah jeho programu, pôvodca odpadu je povinný svoj program aktualizovať a bezodkladne ho predložiť na schválenie.

DRUHÁ ČASŤ

**Článok I**

**Povinnosti právnických osôb, fyzických osôb – podnikateľov a fyzických osôb pri nakladaní s komunálnymi odpadmi a drobnými stavebnými odpadmi („odpad“)**

1. Každý je povinný nakladať s odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie.
2. Zakazuje sa:
3. uložiť alebo ponechať odpad na inom mieste, ako na mieste na to určenom v súlade s týmto všeobecne záväzným nariadením,
4. zneškodniť odpad alebo zhodnotiť odpad inak, ako v súlade s týmto všeobecne záväzným nariadením,
5. zneškodniť odpad vypúšťaním alebo vhadzovaním do vodného recipienta,
6. riediť alebo zmiešavať odpady s cieľom dosiahnuť hraničné hodnoty koncentrácie škodlivých látok,
7. spaľovať komunálny odpad,
8. skrmovať zvieratá biologicky rozložiteľným kuchynským a reštauračným odpadom, okrem kožušinových zvierat; pod pojmom kožušinové zvieratá sa rozumejú zvieratá držané alebo chované na výrobu kožušiny, ktoré sa nepoužívajú na ľudskú spotrebu, pričom sa jedná o registrované chovy.
9. Náklady na zneškodňovanie odpadov znáša ten, pre koho sa zneškodňovanie odpadu, vrátane zberu a úpravy vykonáva.
10. Ak vlastník, správca alebo nájomca nehnuteľnosti zistí, že na jeho nehnuteľnosti bol umiestený odpad v rozpore so zákonom o odpadoch a týmto všeobecne záväzným nariadením, je povinný to bezodkladne oznámiť obvodnému úradu životného prostredia a obci.
11. Pôvodca komunálneho odpadu a drobného stavebného odpadu je povinný prihlásiť sa na Obecný úrad najneskôr do 1 mesiaca odo dňa, kedy sa v zmysle príslušných právnych predpisov stáva poplatníkom poplatku za zber, prepravu, zhodnocovanie a zneškodňovanie komunálneho odpadu a drobného stavebného odpadu.

**Článok II**

**Povinnosti pôvodcu/držiteľa komunálneho odpadu a drobného stavebného odpadu**

1. Pôvodca komunálneho odpadu a drobného stavebného odpadu je, okrem povinností, ktoré mu vyplývajú zo zákona o odpadoch, povinný:
2. zapojiť sa do systému zberu komunálneho odpadu a drobného stavebného odpadu v obci,
3. užívať zberné nádoby zodpovedajúce systému zberu komunálneho odpadu a drobného stavebného odpadu v obci,
4. ukladať komunálny odpad, jeho oddelené zložky a drobný stavebný odpad na účely ich zberu na miesta určené obcou a do zberných nádob zodpovedajúcich systému zberu komunálneho odpadu a drobného stavebného odpadu v obci.
5. Pôvodca/držiteľ komunálneho odpadu a drobného stavebného odpadu je ďalej povinný:
6. prednostne recyklovať alebo zhodnocovať odpad pri svojej činnosti, najmä odpady zo zelene v záhradkárskych oblastiach a lokalitách s rodinnými domami, v ktorých sú vytvorené podmienky na vlastné kompostovanie,
7. neukladať objemný odpad, drobný stavebný odpad a oddelene vytriedený odpad z domácností s obsahom škodlivín do zberných nádob (kontajnerov) vyhradených na bežný zber komunálneho odpadu.
8. Kto vykonáva zber odpadov, vrátane ich výkupu je povinný:
9. zverejňovať druhy zbieraných odpadov a podmienky zberu odpadov,
10. pri výkupe odpadu z farebných kovov alebo iného kovového odpadu od fyzických osôb vyžadovať preukázanie totožnosti predložením dokladu totožnosti v rozsahu meno, priezvisko, adresa trvalého pobytu, rodné číslo, obchodné meno a sídlo právnickej osoby alebo miesto podnikania fyzickej osoby – podnikateľa,
11. viesť a uchovávať evidenciu o osobách podľa predchádzajúceho písm. b), o druhoch a množstve kovového odpadu od nich vykúpeného a fotodokumentáciu vykúpeného odpadu.

**Článok III**

**Povinnosti obce**

Obec je povinná:

1. vypracovávať a dodržiavať schválený program odpadového hospodárstva,
2. prejednávať priestupky v odpadovom hospodárstve,
3. dávať v stavebnom konaní vyjadrenie o zamýšľanom spôsobe nakladania s odpadmi

zo stavebnej činnosti, s výnimkou drobného stavebného odpadu,

1. zabezpečovať informovanosť pôvodcov odpadu o zbere,

preprave a zneškodňovaní odpadu.

TRETIA ČASŤ

ZBER A TRIEDENIE KOMUNÁLNEHO ODPADU A DROBNÉHO STAVEBNÉHO ODPADU

**Článok I**

**Základné pojmy**

1. **Komunálne odpady** sú odpady z domácností vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činnosti tvoriacich predmet podnikania alebo činnosti právnickej osoby alebo fyzickej osoby – podnikateľa.
2. **Komunálnymi odpadmi** sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce a taktiež pri údržbe verejnej zelene, vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení.
3. **Drobné stavebné odpady (DSO**sú komunálne odpady vznikajúce z bežných udržiavacích prác nehnuteľností
4. **Objemný odpad**predstavujú komunálne odpady, ktoré sa svojou veľkosťou nevojdú do bežne používanej nádoby na zmesový odpad v obci. Sú to hlavne nábytky, staré okná, dvere, nádoby, plechové rúry, opotrebované pneumatiky.
5. **Biologicky rozložiteľný komunálny odpad**je odpad zo záhrad a z parkov, potravinársky a kuchynský odpad z domácností, reštaurácií, zo stravovacích a maloobchodných zariadení a porovnateľný odpad  z potravinárskych závodov.
6. **Prevádzkovateľ kuchyne**je fyzická osoba – podnikateľ a právnická osoba, ktorá prevádzkuje zariadenie spoločného stravovania.
7. **Nebezpečné odpady** sú také odpady, ktoré majú jednu  alebo viac nebezpečných vlastností ako: výbušnosť, vysoká horľavosť a toxicita.
8. **Zmesový komunálny odpad** je nevytriedený komunálny odpad alebo komunálny odpad po vytriedení zložiek komunálnehoodpadu.
9. **Zložka komunálnych odpadov** je ich časť, ktorú je možné mechanicky oddeliť a zaradiť ako samostatný druh odpadu.
10. **Nakladanie s odpadmi** je zber, preprava, zhodnocovanie a zneškodňovanie odpadov vrátane starostlivosti o miesto zneškodňovania.
11. **Pôvodca odpadu** je každý, koho činnosťou odpad vzniká, alebo ten, kto vykonáva úpravu, zmiešavanie alebo iné úkony s odpadmi, pokiaľ ich výsledkom je zmena povahy alebo zloženia týchto odpadov.
12. **Držiteľ odpadu** je pôvodca odpadu alebo ten, u ktorého sa odpad nachádza.
13. **Zberný dvor**je miesto naukladanie komunálnych odpadov alebo oddelených zložiek komunálneho odpadu a drobného stavebného odpadu pred ďalším nakladaním s nimi.
14. **Zberné miesto**je miesto na zber a dočasné uloženie zložiek komunálneho odpadu a drobného stavebného odpadu po ich vytriedení.
15. **Triedenie odpadov**(separovanie) je delenie odpadov podľa druhov alebo oddeľovanie zložiek odpadov, ktoré možno po oddelení zaradiť ako samostatné druhy odpadov.
16. **Triedený zber**komunálnych odpadov je činnosť, pri ktorej sa oddelia zložky komunálnych odpadov.
17. Komunálny odpad je špecifikovaný vo vyhláške MŽP SR č. 283/2001 Z.z., ktorou sa ustanovuje Katalóg odpadov (skupina 20 – Komunálny odpad).

**Článok II**

**Spôsob zberu a triedenia komunálneho odpadu podľa § 39 ods. 5 písm. a) zákona o odpadoch**

1. Obec celoročne zabezpečuje zber komunálneho odpadu, okrem odpadu podľa článku IIII a článku IV, do zberných nádob, nachádzajúcich sa na určených stanovištiach v obci.
2. Obec na stanovištiach podľa odseku 1 tohto článku celoročne zabezpečuje triedený zber komunálnych odpadov pre jednotlivé zložky komunálneho odpadu:
3. papier;
4. plasty;
5. sklo;
6. kovy,
7. biologicky rozložiteľný komunálny odpad, t.j. odpad zo záhrad, parkov, cintorínov (tzv. zelený odpad), biologicky rozložiteľný kuchynský odpad od FO a jedlé tuky a oleje (ďalej len „**BRKO**“.
8. **Odpady z papiera tvoria** noviny, časopisy, zošity, knihy, listy, kancelársky papier, papierové vrecká, lepenka, škatule z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.
9. **Do odpadov z papiera nepatria** plastové obaly, viacvrstvové kombinované materiály, voskovaný papier, papier s hliníkovou fóliou, obaly na mrazené potraviny, škatuľky od cigariet (s výnimkou kartónovej časti), silne znečistený či mastný papier, kopírovací papier a pod.
10. **Odpady z plastu** tvoria číre a farebné fólie, tašky, vrecká, vedrá a fľaštičky od kozmetických a čistiacich prípravkov, vrecká od mlieka, prepravky fliaš; PET fľaše od nápojov, sirupov, rastlinných olejov; obaly od sladkostí, tégliky od jogurtov a rôzne plastové nádobky a hračky, penový polystyrén, poháriky z automatov a iné plastové nádobky; vodoinštalačné a elektroinštalačné rúrky, obaly kozmetických výrobkov, plastové okná a nábytok a pod.
11. **Do odpadov z plastu n**epatria obaly znečistené chemikáliami a olejmi, viacvrstvové kombinované materiály, hrubo znečistené plasty (zeminou, farbami, potravinami), podlahové krytiny, guma, molitan.
12. **Do odpadov zo skla patria** sklenené fľaše, nádoby, obaly a predmety zo skla, poháre, fľaštičky od kozmetiky bez kovových a plastových uzáverov, črepy, okenné sklo, sklo z okuliarov a pod.
13. **Do odpadov zo skla** nepatria vrchnáky, korky, gumy, porcelán, keramika, zrkadlá, drôtované sklo, fľaše z umelej hmoty, časti uzáverov fliaš, žiarovky, žiarivky, obrazovky, silne znečistené sklo (zeminou, farbami, potravinami) a pod.
14. **Odpady z kovu vrátane kovových obalov** tvoria kovové vrchnáky z fliaš a pohárov, kovové tuby od pást, kovové súčiastky, drôty a káble (bez bužírky), starý riad, obaly zo sprejov, kovový šrot, oceľ, farebné kovy, hliníkové viečko, hliníkový obal, kovové viečko, klinec, sponka, spinka, špendlík, kovová rúrka, starý kľúč, zámok, konzervy, oceľové plechovky, ventil, kovové obaly z potravín zbavené obsahu, hlavne konzervy z hotových jedál, paštét, potravy pre domáce zvieratá a z kompótov alebo plechovky z nápojov ako pivo, džúsy a energetické  nápoje.
15. **Konzervy  a plechovky** pred  odovzdaním do nádoby  je  potrebné  vypláchnuť, aby  v nich  nezostali  zvyšky  jedál.
16. **Do odpadov z kovu vrátane kovových obalov nepatria**  kovy  hrubo  znečistené  zvyškami  jedla, farbami  a rôznymi  chemickými  látkami.
17. **Biologicky rozložiteľné komunálne odpady** **sú:**

a)   biologicky rozložiteľný odpad zo záhrad, parkov vrátane odpadu z cintorínov – tzv. zelený biologicky rozložiteľný odpad,

b)   biologicky rozložiteľný kuchynský a reštauračný odpad,

c)   jedlé oleje a tuky.

1. **Medzi zelený odpad patria**  kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.
2. **Medzi biologicky rozložiteľný kuchynský a reštauračný odpad patria** šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinka z orecha, vlasy, chlpy, trus malých zvierat, papierové vrecko znečistené zeleninou, ovocím, maslom, džemom, potraviny po záručnej dobe alebo inak znehodnotené, použitá papierová vreckovka a servítok a v malom množstve aj drevitá vlna, triesky, hnedá lepenka, novinový papier, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu, ktoré vznikli pri prevádzkovaní zariadení spoločného stravovania, vrátane školských kuchýň, stravovacích zariadení domovov sociálnych služieb, stravovacích prevádzok zdravotníckych zariadení, ale aj z kuchýň domácností a pod.
3. **Medzi zelený a kuchynský odpad nepatria**  kameň, obväz, cigaretový ohorok, uhynuté zvieratá, časti zvierat zabitých doma tzv. „domáce zakálačky“, a pod.
4. **Zakazuje sa** zmiešavať biologicky rozložiteľný odpad so zmesovým komunálnym odpadom, s triedenými zložkami komunálneho odpadu a s oddelene zbieraným komunálnym odpadom.
5. Obyvatelia bytových domov (kolektívnej bytovej výstavby - KBV) triedia komunálny odpad podľa odseku 2 tohto článku ukladaním vytriedeného odpadu do farebne odlíšených zberných nádob. Obyvatelia rodinných domov (individuálnej bytovej výstavby - IBV) triedia komunálny odpad podľa odseku 2 tohto článku zberom jednotlivých zložiek odpadu do farebne rozlíšených zberných vriec.
6. Pôvodcovia odpadov zo zelene, vrátane pôvodcov zo záhradkárskych lokalít zhromažďujú a zhodnocujú odpady zo zelene vo vlastných alebo užívaných priestoroch a objektoch za účelom prednostného kompostovania v domácich kompostárňach.
7. Obec zriadi na parcele 424 (bývalé ihrisko) zberné mieste pre BRKO, kde môžu fyzické a právnické osoby celoročne odovzdávať odpad. Fyzické osoby majú okrem možnosti podľa predchádzajúcej vety možnosti odovzdania zelený odpad do obecnej kompostárne.

**Článok III**

**Spôsob zberu a triedenia komunálneho odpadu podľa § 39 ods. 5 písm. b) zákona o odpadoch**

1. Obec zabezpečuje podľa potreby, najmenej 2x do roka zber pre:
2. objemné odpady,
3. drobné stavebné odpady,
4. oddelene vytriedené odpady z domácností s obsahom škodlivín.
5. **Objemný odpad predstavujú** komunálne odpady, ktoré sa svojou veľkosťou nevojdú do bežne používanej nádoby na zmesový odpad v obci. Sú to hlavne nábytky, staré okná, dvere, nádoby a pod.
6. **Drobné stavebné odpady sú** komunálne odpady vznikajúce z bežných udržiavacích prác zabezpečovaných fyzickou osobou, pri ktorých postačuje ohlásenie stavebnému úradu alebo na ktoré sa nevyžaduje stavebné povolenie alebo ohlásenia v rozsahu do 1 m3 ročne od jednej fyzickej osoby (betón, tehla, omietky, izolačné látky, škridla, obkladačky, kachličky, keramika, stavebné drevo, betónové zmesi, zemina a iné)
7. **K drobnému stavebnému odpadu patria** v malom množstve zmesi betónu, tehly, obkladačky, dlaždice, keramika omietky, izolačné látky, škridla, stavebné drevo,  zemina a pod.
8. **Nebezpečné odpady s obsahom škodlivín**
9. Akumulátory a batérie
10. Odpadové motorové a mazacie oleje
11. Farbivá, chemikálie a iné nebezpečné odpady - patria sem rozpúšťadlá, staré farby, lepidlá, živice, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, pracie a čistiace prostriedky, drevo obsahujúce nebezpečné látky, handry znečistené olejom, farbami, obaly znečistené nebezpečnými látkami a pod.
12. Zber jednotlivých zložiek odpadu podľa odseku 1 tohto článku sa bude vykonávať ako kalendárový zber nasledovne:
13. pre objemné odpady vždy v  jarnom a jesennom období.
14. pre drobné stavebné odpady vždy podľa potreby.
15. pre odpady z domácností s obsahom škodlivín (použité batérie a akumulátory, odpadové motorové a mazacie oleje, farbivá, chemikálie a iné nebezpečné odpady) vždy v mesiaci marec a mesiaci október kalendárneho roka.
16. Spôsob zberu a presný dátum a čas zberu odpadu bude oznámený v dostatočnom predstihu na internetovej stránke obce a na úradnej tabuli obce, tiež obecným rozhlasom.
17. Je zakázané ukladať odpad uvedený v odseku 1 tohto článku do zberných nádob a na stanovištiach vyhradených na zber zmesových komunálnych odpadov.
18. Zakazuje sa odovzdávať komunálny odpad podľa odseku 1 tohto článku tretím subjektom, mimo zberného miesta alebo mimo rámca kalendárneho zberu jednotlivých zložiek komunálneho odpadu podľa odseku 2 tohto článku.

**Článok IV**

**Spôsob zberu a triedenia elektroodpadu a liekov**

1. **Elektroodpad z domácností je** elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov.
2. **Patria sem** televízory, rádiá, počítačová, kancelárska a telekomunikačná technika, mobily, videá, diskmany, digitálne hodinky, gameboye, variče, ohrievače, kávovary, práčky, elektromotory, ručné elektrické náradie, mobilné klimatizačné zariadenia a pod.
3. **Nepatria sem** motorčeky na garážovú bránu, elektronické ovládanie žalúzií, plynové variče, autorádiá, vypínače a zásuvky, merače a ovládače fixne zabudované, klimatizačné zariadenia fixne zabudované, vírivky a pod.
4. **Žiarivky a svietidlá patria** medzi elektroodpad. Na ich zber sa uplatňuje režim ako v prípade vyššie uvedeného elektroodpadu z domácností.
5. Elektroodpad z domácností je pôvodca odpadu povinný odovzdať oprávnenej firme, ktorá vykonáva zber odpadu výlučne podľa kalendárneho zberu pre príslušný kalendárny rok.
6. Elektroodpad z domácností je možné odovzdávať aj v režime spätného odberu distribútorovi elektrozariadení v súlade so zákonom o odpadoch.
7. Zakazuje sa ukladať elektroodpad do zberných nádob na zmesový komunálny odpad a odovzdávať elektroodpad iným subjektom, ako sú uvedené odseku 1 a 2 tohto článku.
8. Zakazuje sa ukladať nespotrebované lieky do zberných nádob na zmesový komunálny odpad a odovzdávať ich iným subjektom, okrem verejných lekární.

ŠTVRTÁ ČASŤ

ODVOZ KOMUNÁLNEHO ODPADU A DROBNÉHO STAVEBNÉHO ODPADU

**Článok I**

1. Pravidelný odvoz komunálnych odpadov okrem separovaného zberu, je zabezpečovaný minimálne:

1. u kontajnerov s objemom 1100 l 2 x za mesiac

2. u KUKA nádob a vriec s objemom 110 l 2 x za mesiac

3. u ostatných foriem zberných nádob podľa potreby.

1. Odvoz separovaných zložiek komunálneho odpadu z miesta jeho vzniku sa vykonáva minimálne raz za mesiac. Kalendár odvozu separovaných zložiek odpadu sa pre jednotlivé zložky komunálneho odpadu oznámi vyvesením na úradnej tabuli obce, na internetovej stránke obce a rozoslaním do jednotlivých domácností.
2. Obec zabezpečuje odber, zhodnotenie a zneškodnenie BRKO prostredníctvom zmluvného partnera na odber odpadu, ktorý má príslušné oprávnenie na nakladanie s odpadmi a schválenie na spracovanie biologicky rozložiteľného kuchynského odpadu príslušnou Regionálnou veterinárnou a potravinovou správou.

PIATA ČASŤ

ZNEŠKODŇOVANIE A ZHODNOCOVANIE KOMUNÁLNYCH ODPADOV A DROBNÝCH STAVEBNÝCH ODPADOV

1. Zmesový komunálny odpad sa zneškodňuje skládkovaním na skládke Kudelník II. Spišská Nová Ves.
2. Samostatne vytriedené zložky komunálnych odpadov, objemného odpadu a drobného stavebného odpadu obec predovšetkým zhodnocuje, ak ich zhodnotenie je možné alebo účelné.
3. Samostatne vytriedené zložky komunálnych odpadov a drobných stavebných odpadov, ktoré nie je možné zhodnotiť ani zneškodniť sú odovzdávané na iné zneškodnenie osobám oprávneným na nakladanie s týmito odpadmi.
4. Odpad zo zelene zhodnocujú pôvodcovia a držitelia týchto odpadov predovšetkým v domácich kompostárňach. Ak takúto možnosť nemajú, obec zabezpečuje ich zhodnotenie v OBECNEJ KOMPOSTÁRNI.

ŠIESTA ČASŤ

ZBERNÉ NÁDOBY

1. Pre zber komunálneho odpadu a drobného stavebného odpadu obec určuje nasledovné druhy zberných nádob:
2. zberné vrecia o objeme 110 l pre FYZICKÉ OSOBY,
3. zberná nádoba KUKA o objeme 110 l pre RODINNÝ/BYTOVÝ DOM,
4. kontajner o objeme 1100 l,
5. veľkokapacitný kontajner.
6. Na území obce sa nachádza 1 ks zberných nádob na papier (modrá farba), 1 ks zberných nádob na plast (žltá farba), 1 ks zberných nádob na sklo (biela farba).
7. Zberné nádoby si fyzické osoby zabezpečujú na vlastné náklady.
8. Množstvový systém zberu komunálneho odpadu zabezpečuje obec pre právnické osoby a fyzické osoby – podnikateľov, ktorí o to požiadajú a preukážu:
9. že množstvo ním vyprodukovaného komunálneho odpadu je presne merateľné,
10. komunálne odpady a drobné stavebné odpady sú až do ich odvozu vhodne zabezpečené pred stratou, odcudzením alebo iným nežiaducim účinkom.
11. Za technický stav zbernej nádoby zodpovedá poplatník.
12. Pôvodca/držiteľ komunálneho odpadu a drobného stavebného odpadu je povinný umiestňovať zberné nádoby tak, aby:
13. bolo možné zberné nádoby bez časových strát a ťažkostí vynášať (zberné vrecia musia byť v zberný deň vyložené pred nehnuteľnosťou),
14. boli umiestnené na pevnom podklade,
15. boli udržiavané v riadnom stave a čistote.
16. Pôvodca/držiteľ komunálneho odpadu a drobného stavebného odpadu je povinný vkladať odpad do zbernej nádoby tak, aby nedošlo k znečisteniu okolia zbernej nádoby a po vložení odpadu zbernú nádobu uzatvoriť.
17. Zakazuje sa:
18. preplňovať zberné nádoby,
19. vkladať do zberných nádob na triedené zložky komunálneho odpadu odpad, ktorý tam nepatrí,
20. ukladať alebo odovzdávať odpad mimo zberných nádob,
21. používať zberné nádoby na iný účel,
22. premiestňovať zberné nádoby alebo ich poškodzovať,
23. vytvárať skládky odpadu v rozpore so zákonom o odpadoch,
24. vyberať a odnášať odpad zo zberných nádob alebo zberného miesta.
25. Zákaz podľa predchádzajúceho odseku 8 sa nevzťahuje na organizované triedenie, zber a zhodnocovanie odpadu v súlade so zákonom o odpadoch.

SIEDMA ČASŤ

NAKLADANIE S DROBNÝM STAVEBNÝM ODPADOM

**Článok I**

**Základné pojmy**

1. **Drobné stavebné odpady sú** komunálne odpady vznikajúce z bežných udržiavacích prác zabezpečovaných fyzickou osobou, pri ktorých postačuje ohlásenie stavebnému úradu alebo na ktoré sa nevyžaduje stavebné povolenie alebo ohlásenia v rozsahu do 1 m3 ročne od jednej fyzickej osoby (betón, tehla, omietky, izolačné látky, škridla, obkladačky, kachličky, keramika, stavebné drevo, betónové zmesi, zemina a iné)
2. **K drobnému stavebnému odpadu patria** v malom množstve zmesi betónu, tehly, obkladačky, dlaždice, keramika omietky, izolačné látky, škridla, stavebné drevo,  zemina a pod.
3. Ak udržiavacie/rekonštrukčné práce realizuje pre fyzickú osobu právnická osoba alebo fyzická osoba – podnikateľ, pôvodcom odpadu je ten, kto práce vykonáva. Táto osoba je povinná do 30 dní po ukončení prác doručiť na Obecný úrad potvrdenie o uložení odpadu na skládku v súlade so zákonom o odpadoch.

**Článok II**

**Zber a triedenie drobného stavebného odpadu**

1. Drobný stavebný odpad sa odoberá 2x ročne v jarných a v jesenných mesiacoch.
2. Pôvodcovia a držitelia drobného stavebného odpadu sú povinní odpad prednostne vytriediť na jednotlivé zložky odpadu (kovy, drevo, plasty a pod.) a tieto účelne zhodnotiť. Zvyšný zmiešaný drobný stavebný odpad v malých množstvách a objeme, ktorý neobmedzí systém zneškodňovania komunálneho odpadu, nepoškodí alebo nepreťaží zberné nádoby môžu pôvodcovia a držitelia zneškodňovať v zberných nádobách na zmesový komunálny odpad, ktoré sú určené pre daného pôvodcu alebo držiteľa.
3. Pôvodcovia i držitelia drobného stavebného odpadu sú povinní ho zhromažďovať bezpečným spôsobom, mimo verejného priestranstva a tak, aby nedochádzalo k poškodzovaniu životného prostredia a nadmernému znečisťovaniu okolia. Na verejnom priestranstve sú oprávnení ho zhromažďovať výlučne na základe súhlasu obce.
4. Iné nakladanie s drobným stavebným odpadom ako v súlade s týmto všeobecne záväzným nariadením sa zakazuje, najmä jeho vhadzovanie do zberných nádob určených pre iných držiteľov/pôvodcov odpadu alebo do nádob určených na oddelený zber zložiek komunálneho odpadu.
5. Je zakázané ukladať drobné stavebné odpady na iné miesto, ako na to určené a tým vytvárať nepovolené skládky odpadov.

ÔSMA ČASŤ

PODMIENKY PRE TRIEDENÝ ZBER KUCHYNSKÉHO A REŠTAURAČNÉHO ODPADU,

KTORÉHO PÔVODCOM JE PREVÁDZKOVATEĽ KUCHYNE

1. Za nakladanie s biologickým rozložiteľným kuchynským a reštauračným odpadom, ktorého pôvodcom je prevádzkovateľ kuchyne (ďalej len „**kuchynský odpad**“) je zodpovedný prevádzkovateľ kuchyne.
2. Kuchynský odpad sa nesmie ukladať do nádob určených na zber komunálnych odpadov v obci.
3. Náklady spojené so zberom, skladovaním, prepravou a spracovaním kuchynských odpadov vrátane nákladov na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).
4. Zber a kontajnery na kuchynský odpad musia spĺňať podmienky ustanovené nariadením č. 1069/2009 a nariadenia EP a Rady č. 852/2004 o hygiene potravín.
5. Prevádzkovateľ kuchyne je povinný primerane zabezpečiť skladovanie kuchynského odpadu do doby odovzdania na jeho spracovania tak, aby sa k obsahu kontajnera nedostali hlodavce a iné živočíchy ani verejnosť.
6. Zberné nádoby na kuchynský odpad musia byť umiestnené v areáli prevádzkovateľa kuchyne.
7. Frekvencia zberu kuchynského odpadu musí byť v súlade s hygienickými predpismi zohľadňujúc aj teploty prostredia (leto/zima), pričom v letnom období frekvencia zberu musí byť vyššia.
8. Ak prevádzkovateľ kuchyne nezabezpečuje zber, prepravu a ďalšie nakladanie s kuchynským odpadom sám ale prostredníctvom tretieho subjektu, musí mať na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z.z. o veterinárnej starostlivosti v znení neskorších predpisov a má schválenie na vykonávanie činnosti spracovania týchto odpadov príslušnou Regionálnou veterinárnou a potravinovou správou. Prevádzkovateľ kuchyne je povinný oznámiť obci, či nakladanie s kuchynským odpadom si zabezpečuje sám alebo prostredníctvom tretieho subjektu.
9. Pri nakladaní s kuchynským odpadom má prevádzkovateľ kuchyne povinnosť postupovať v súlade s hierarchiou odpadového hospodárstva.
10. Prevádzkovateľ kuchyne je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz kŕmenia sa vzťahuje aj na zvieratá v ZOO, v útulkoch, v chovných staniciach a pod.

DEVIATA ČASŤ

ZÁVEREČNÉ USTANOVENIA

1. Spoplatňovanie zberu, prepravy, zhodnocovania a zneškodnenia komunálneho odpadu a drobného stavebného odpadu sa riadi Všeobecne záväzným nariadením obce o poplatkoch za komunálny odpad a drobný stavebný odpad.
2. Návrh tohto všeobecne záväzného nariadenia bol zverejnený na úradnej tabuli a na internetovej stránke obce v lehote 15 dní pred rokovaním Obecného zastupiteľstva v súlade s ustanovením § 6 ods. 3 zákona o obecnom zriadení.
3. Toto všeobecne záväzné nariadenie schválilo Obecné zastupiteľstvo Obce Žehra dňa **20. 2. 2014** uznesením **č. OZ-5-14-B-6**.
4. Toto všeobecne záväzné nariadenie sa vyhlási vyvesením na úradnej tabuli po dobu 15 dní v zmysle ustanovenia § 6 ods. 8 zákona o obecnom zriadení. Účinnosť nadobúda pätnástym dňom od jeho zverejnenia na úradnej tabuli, t. j. **7. 3. 2014**.

Zverejnené

V Žehre, dňa 21. 2. 2014

................................

Ivan Mižigar, starosta obce